送蔡冠卿知饒州
作者：蘇軾
朝代：宋

paragraphs: 吾觀蔡子與人遊，掀豗笑語無不可。
平生儻蕩不驚俗，臨事迂闊乃過我。
橫前坑阱衆所畏，布路金珠誰不裹。
爾來變化驚何速，昔號剛强今亦頗。
憐君獨守廷尉法，晚歲却理鄱陽柂。
莫嗟天驥逐羸牛，欲試良玉須猛火。
世事徐觀真夢寐，人生不信長轗軻。
知君决獄有陰功，他日老人酬魏顆。